
	ΛΟΓΟΤΕΧΝΙΑ ΚΑΙ ΖΩΓΡΑΦΙΚΗ

Προς μια ερμηνεία της Διακαλλιτεχνικής (ανα)παράστασης

του Δημήτρη Αγγελάτου
στο Σπίτι της Κύπρου

Την Τρίτη 15 Οκτωβρίου 2019 παρουσιάστηκε στο Σπίτι της Κύπρου το βιβλίο «ΛΟΓΟΤΕΧΝΙΑ ΚΑΙ ΖΩΓΡΑΦΙΚΗ. Προς μια ερμηνεία της Διακαλλιτεχνικής (ανα)παράστασης» του Καθηγητή Νεοελληνικής Φιλολογίας και Θεωρίας της Λογοτεχνίας στο Τμήμα Φιλολογίας του Πανεπιστημίου Αθηνών, Δημήτρη Αγγελάτου που κυκλοφορεί  από τις Εκδόσεις Gutenberg.
Τον συγγραφέα και τους παρευρισκόμενους καλωσόρισε η Μορφωτική Σύμβουλος δρ Νάντια Στυλιανού.

Για το βιβλίο μίλησαν, ο συγγραφέας Γιώργος Αριστηνός, η δρ Ιστορίας της Τέχνης (Τμήμα Ισπανικής Γλώσσας και Πολιτισμού ΕΑΠ), Βασιλική Κανελλιάδου, και ο ζωγράφος-συγγραφέας (Ανώτατη Σχολή Καλών Τεχνών) Κώστας Σιαφάκας.
Το βιβλίο διερευνά με πρωτότυπο τρόπο πώς η λογοτεχνία και η ζωγραφική συναντώνται με βάση τις διάφορες θεωρητικές και καλλιτεχνικές πρακτικές οι οποίες νοηματοδοτούν, αφενός, την ανθρώπινη εμπειρία του χρόνου και, αφετέρου, τις διεργασίες καλλιτεχνικής μορφοποίησης. Το ερμηνευτικό αυτό εγχείρημα επικεντρώνεται στην κατηγορία της (ανα)παράστασης, μέσα από την ανάλυση τεσσάρων παραδειγμάτων που μετατονίζονται στη δυτική πολιτισμική σκηνή από την αρχαιότητα μέχρι σήμερα: το παράδειγμα της ομοιότητας, της μίμησης, του απολύτου και της παροντικότητας.

Μετά το πέρας της παρουσίασης ακολούθησαν ερωτήσεις προς τον συγγραφέα και συζήτηση με τη συμμετοχή του ακροατηρίου. 

